钦定古今图书集成/方舆汇编/职方典/第1428卷 > 《开辟府江险滩碑文》翁汝进
## 钦定古今图书集成/方舆汇编/职方典/第1428卷 > 《开辟府江险滩碑文》翁汝进

盖尝读《易大传》，而叹治理之难竟也。乾坤始交，屯、蒙、
需、治，讼而师之，比而畜之，至履而泰矣，乃犹有否存
焉。然则君子之裁成辅相以左右吾民者，又安有巳
时耶？昭州僻西南彝，不隶《禹贡》，从古圣人所为，开辟
洪濛，驱除民害，物土之宜，伦常之教，渐被未及。自秦
始通中国，历汉、唐、宋，羁縻属之治具，固已疏矣。国朝
德教洋溢，经画周详，遐迩一体。二百馀祀以来，文明
宣朗，瘴雾开霁，此亦泰运亨嘉之会已然，岂遂无否
塞其间，大为民害，而待今日之驱除者乎？粤西三大
江，府江居其一，会漓、乐、恭、荔诸水建瓴而下，万山夹
峙，而惊涛怒波之中，嶙峋怪石，林立凫翔，且隐且现，
积为航舰之仇，撄之无不糜溃。上下相视，似亦可开。
今天子戊申，大中丞龙溪蔡公溯江来抚兹土，亲觌
从舟之糜溃于所谓马鞍石者。喟然而叹，思绍禹功，
以属平乐陈郡守。郡守慨然任之，而异议纷起，曰：“关
键游波，包灵孕秀，地脉不可创也。”曰：“是有神据焉。昔
尝凿之而流血，且为崇，不可犯也。”曰：“石作水势，水匿
石形，孰入深渊，施五丁力也。”曰：“功大费钜，成功不可
必，安所辞咎也？”陈守笑而不应。募得土舍黄仲拙，足
智有干材，敷效急公之义，所制三角船千觔，飞撞五
爪龙、蜈蚣铲诸器，匠心独创，口画刊拔，状甚悉。中丞
公善之。前后制台长泰戴公、吉州张公、侍御晋安吕
公，议协许助费鹾羡，于是肇举开江之役，属朱贰守
董焉。顾必沍寒水落，方可鸠工砻石维舟，架大悬挺，
鹄立澜瀑中，前牵后掣，呼声动天，横空下击。“角舟所
峙，无湍不分；飞撞所摧，无坚不破；龙爪所擎，无根不
拔；蜈蚣所铲，无峭不平。”义守既暴露江浒，解衣投醪，
而黄仲拙率其五子及所募来常峒诸兵，尽忘其寒
栗颠顿，与激澜砥柱争数年之命，而竟胜之。戊己之
际，藤弯雷霹，检窖龙口平。己庚之际，马滩上仰下仰
平。庚辛之际，永滩、浪滩、长滩、廖浐、小背、金鸡、猪鳖洲
六，木闹滩平。凡历冬春者三，而工告竣。虽林立凫翔，
势不可尽去，而船舻无糜溃之患矣。虽阳朔、苍梧之
境，难久越阻而险，在乐者尽平矣。自今以往，沿愬邪
许，出没齐泊，踏水之道，靡复抵触，而剖判以春生民
民之祸，当今世而消弭者，伊谁之力？大行王屋之山，
方七百里，高万仞，举而移之朔东雍南，若挈壶醯酱，
瓿匹夫精诚，上能动上帝而驱操蛇之神。况一时诸
台痌瘝民瘼率作，庶寮，天人助顺，且举百粤而厝之
衽席，何有于一江哉？曩时诸蛮匪茹，蜂屯鹘起，攻剽
无忌，宵驰“赤白囊，于是有大征之役；鲸鲵既封，馀魂
假息，于是有屯戍之役；夹岸层峦，戢戢翳莽，丛棘郁
为封豕，长蛇窟窦，于是有刊木除道之役；深潭峭壁，
断岸颓崖，四无蹊径，不可蹍足，于是有开峡梁津之
役。”呜呼！爰有府江民害，非一赖先凡当事钜公，次第
蒐狝，捍灾禔福，并载《郡志》。顾害在蛮寇，榛莽阻“深，虽
芟修甃筑，于今犹虞。其后不无芽糵圮坏，孰与此九
渊魁垒碎而投诸渤海之尾，永贻万世安者哉？”是役
也，费帑金五百八十馀，郡守首措百金，贰守以下捐
助有差者不与焉。不佞汝进及前任廉访使漳浦郭
公，始终襄事。余惟客冬溯，处之十八滩，而余舟触石
几溃，而他舟之溃于石者，不一而足。窃叹以为中而
不复峭者石，死而不复生者民。假令神禹尝陟方焉，
宁留患于今日哉？既入府江，而滩工正举，不觉跃然，
是以乐为劝相，功成而记之。使往者来者知昔之险
若彼，今之坦若此，岂可以世世而忘四公之明德哉？
铭曰：与民同患，时惟圣人。天地参赞，草昧经纶。昭介
炎徼，山川阻深，声教弗暨，谁拯亨屯。于皇昭代，不鄙
其民。芟荒平险，视古为勤。天洗瘴疠，运启文明。衣冠
城郭，阜阜殷殷。崇冈干霄，涤焉如焚。大江中流，舳舻
骈臻。寇盗既止，探丸不闻。虽被积石，螺蚵磷峋。离立
骈峙，蛇伏螭蹲。素流多梗，云泄雷渀。艅艎触之，倏忽
隐沦。一前百却，咫尺千寻。白勃相持，篙师振魂。中丞
“桓桓，秉越南巡。马鞍之岨，意急摧冰。三台合策，禹功
是绳。爰命刊凿，惠我黎蒸。谁其尸之，惟守与丞。”庀工
牵属，投饩董程。严辰肃月，水扬石粼。操作而前，以与
险争。雷扑流响，山谷震惊。虎牙桀立，截然豆分，草木
三长。厥工告成。寒波练委，晴川掌平。岨矣有行，元圭
锡今。振古畏途，暂费永宁。谁谓粤险？一苇可行。沿愬
拥楫，婆娑讴吟。万世，允赖四公之仁。爰作俚词，以勒
贞珉